  Майя Бывальцева Майя Бывальцева 0+ 14-тӥ куартолэзе Удмуртиысь Калыкъёслэн эшъяськон юртазы пиналъёс понна «Как много между нами общего» йӧскалыккуспо фестиваль ортчоз. Пӧртэм выжыысь нылъёс но пиос командаосы огазеяськозы но шудон улсын калыксылэн лулчеберетэнызы тодматскозы, огкадьзэ шедьтозы. Со сярысь ужъюртлэн пресс-лужбаез ивортӥз. Ужрадэ арнянуналъёсы ужась йӧскалык школаосы ветлӥсь, фольклор коллективъёсы пыриськись 6-10 аресъем пиналъёс люкаськозы. Ӵектос борды азербайджан, немец, еврей, армян школаос, ӟуч, удмурт, бигер коллективъёс итӥськизы. Пиналъёс ог-огзы азьын творчетсвоя номеръёс возьматозы, собере сизьым шудон площадкаосты ортчозы. Отын пӧртэм калыкъёслэн кылъёсынызы, дӥськутэнызы, шулдыръяськонъёсынызы, сиён-юонъёсынызы, эктонъёсынызы, выжыкыл геройёсынызы но крезьугренызы герӟаськем юанъёслы валэктонъёс шедьтоно луозы. « Соослэн арлыдазы туж кулэ умой ивортодэт пыӵатыны. Кызьы возьмато эскеронъёс, пиналъёс 10 аресозь туж визьнодоесь, но сое, мар вуэ палэнысь, валаса дунъяны уг быгато. Соин ик соослы ваньмыз понна огкадь луись дунлыкъёсты валэктыны кулэ » Альбина Иващенко, фестивалез радъясь Эшъяськон праздник позыръяськонэн но эктон флешмобен йылпумъяськоз. Тодэ вайытом, Ува ёросысь удмурт пиналъёс понна кыкетӥзэ «ГужDOOR» лагерь ужалоз.  Тегъёс: йӧслыкъёс пиналъёс Калыкъёслэнэшъяськонюртсы Ижкар Лулчеберет Удмуртия  